**Alan Eduardovitsj Gaglojev** (født 6. februar 1981) er en sørossetisk politiker og tidligere etteretningsoffiser som fra 24. mai 2022 har vært utbryterrepublikken Sør-Ossetias president. Han har også vært leder for det nasjonalistiske og russiskvennlige partiet Nykaz siden 2020.

Biografi
--------

Gaglojev ble født 6. februar 1981 i Sør-Ossetias selverklærte hovedstad Tskhinvali. Han er utdannet ved South Ossetian State University i 2002 og ble ansatt i ministeriet for økonomisk utvikling som spesialist i utvikling av små og mellomstore bedrifter. Han deltok i  krigen mellom Russland og Georgia i 2008 og familien hans skal ha lidd store tap under krigen.

Presidentvalget i 2017
----------------------

Han stilte som presidentkandidat til valget i 2017, men tapte da mot Anatoly Bibilov. Etter valgnederlaget annonserte Alan Gaglojev at han startet et eget parti, «Alan-unionen» (russisk: Аланский союз). Det sørossetiske justisdepartementet nektet i mai 2018 å registrere partiet. I januar 2019 gikk Alan-unionen sammen med partiet «Nye Ossetia» inn i det nasjonalistiske partiet Nykhaz. Gaglojev ble i februar 2020 valgt til leder i partiet.

Presidentvalget i 2022
----------------------

Gaglojev stilte på nytt opp som presidentkandidat ved valget i 2022. Han fikk flest stemmer, 36,9 %, i første valgomgang. Han fikk støtte fra de tre utslåtte kandidatene Alexandr Pliyev, Garri Muldarov og Dmitry Tasoyev, mens den sittende presidenten Bibilov ble støttet av det russiske regjeringspartiet Forent Russland. I andre valgomgang 8. mai mot den sittende presidenten Bibilov vant Gaglojev med 56,08 % av stemmene.

Presidentperioden
-----------------

Gaglojev ble tatt i ed som president 24. mai 2022. Ved innsettelsen la han vekt på at hans hovedfokus ville være å bedre økonomien i landet.

Forholdet til Russland
----------------------

Gaglojev blir sett på som litt mindre ivrig etter å vedta et referendum om at Sør-Ossetia skulle tilslutte seg Russland. Han har blant annet uttalt at Russland var «opptatt med andre gjøremål» med klar henvisning til russernes krigføring i Ukraina. Vladimir Putins pressesekretær Dmitrij Peskov stadfestet 24. mai 2022 at «Russland ikke planlegger å gå videre med denne saken.» 30. mai ble forslaget til referendum fra Bibilov lagt til side av Gaglojev inntil samtalene med Russland er fullført.

Forholdet til Georgia
---------------------

Under valgkampen besøkte Gaglojev byen Akhalgori som har en stor andel georgisk befolkning. og samlet støtte for et forslag om at det skulle bli lettere å krysse grensen til Georgia. Grensepasseringer hadde tidligere vært vanskelig uten medisinsk dokumentasjon og ble dessuten vanskeligere under Covid-19-pandemien. Gaglojev ble etter dette kritisert i russiske media og beskyldt for å løpe USAs og Georgias ærend. Regjeringene i både Georgia og Sør-Ossetia benektet anklagene. Sør-Ossetia annonserte at de fra august 2022 skulle åpne noen grensestasjoner mot Georgia fra den 20. til den 30. hver måned.

Familie
-------

Gaglojev er gift og har to barn.

Referanser
----------

1. 1 2 3  «Alan Gagloyev: Candidate for President of South Ossetia. Elections 2022» **(russisk)**. IA Res. 20. mars 2022.
2. ↑  «Гаглоев Алан Эдуардович». Кавказский Узел.
3. ↑  «Alan Gagloev is not an agent of Georgia and the USA – Tskhinvali». pia.ge. 3. juni 2022.
4. ↑  «On the New "President" of South Ossetia». Besøkt 5. januar 2023.  Teksten « utgiver Georgia Today (GT) » ignoreres (hjelp)
5. ↑  «Opposition Candidate Takes Lead in First Round of S. Ossetia Polls». Civil.ge. 14. april 2022.
6. ↑  «Reports: Runoff Expected in S. Ossetia». Civil.ge. 10. april 2022.
7. ↑  «Russian ruling party endorsed Bibilov for re-election in separatist Tskhinvali». Caucasus Watch.
8. 1 2  Joshua Kucera (24. mai 2022). «New South Ossetian leader takes office». EurasiaNet.
9. ↑  «Opposition leader wins first round in South Ossetia presidential poll». OC Media. 11. april 2022.
10. ↑  «Tskhinvali Leadership Hopeful Shows Cautious Stance on Annexation». Civil.ge. 9. april 2022.
11. ↑  «Georgian breakaway territory suspends announced referendum on joining Russia – decree». Reuters. 30. mai 2022.
12. ↑  Av Sør-Ossetias ca. 100.000 innbyggere er rundt 70 % ossetere og 30 % georgiere.
13. ↑  «Controversy as Russian Anchor Claims Gagloev Serves Georgian, U.S. Interests». Civil.ge. 6. juni 2022.
14. ↑  «South Ossetia to partially reopen crossing points for Akhalgori Georgians». OC Media. 18. august 2022.